Dulaglutidi

Dulaglutidi on lääke, joka laskee verensokeritasoa lisäämällä insuliinin eritystä vereen. Dulaglutidi tekee tämän aktivoimalla haiman GLP-1-reseptoreita agonistina. Dulaglutidia käytetään Suomessa tyypin 2 diabeteksen hoitoon. Suomessa sitä myydään kauppanimellä Trulicity. Tätä nestemäistä valmistetta käytetään pistämällä sitä injektioneulalla omatoimisesti ihon alle.

Dulaglutidi sai myyntiluvan EU:ssa marraskuussa 2014.

Dulaglutidi yhdistelmä-DNA-tekniikalla tuotettu proteiini, jossa on ihmisen immunoglobuliini G4:n (IgG4) raskasketjuosa (Fc). Tämän vasta-aineen molempien antigeeneihin sitoutuvien osien tilalla on kovalenttisesti kiinni ihmisen GLP-1:n johdannainen. Nämä peptidit ovat 90%:sesti homologisia ihmisen GLP-1:n kanssa ja sitoutuvat GLP-1-reseptoreihin.

Käyttö
Dulaglutidia käytetään aikuisten tyypin 2 diabeteksen hoitoon. Lääke ylläpitää normaalia verensokeritasoa. Käytettäessä dulaglutidia yksistään, sitä pistetään injektiokynällä ihon alle 0.75 milligrammaa per viikko (mg/vk). Sitä ei tule pistää laskimoon tai lihakseen. Esimerkiksi metformiinin tai pioglitatsonin kanssa eli yhdistelmähoidossa dulaglutidia käytetään 1.5 mg/vk, mutta erityisryhmille sopivana aloitusannoksena voidaan käyttää 0.75 mg/vk.

Vasta-aiheet ja huomiot
Dulaglutidia
ei pidä käyttää diabeettisen ketoasidoosin tai tyypin 1 diabeteksen hoitoon.
ei tule käyttää raskaana tai imetyksen aikana.
ei pidä käyttää jos potee loppuvaiheen munuaisten vajaatoimintaa, jossa kreatiinipuhdistuma on alle 15 ml/min/1.73 m2.
käytettäessä haimatulehduksen ilmenemistä tulee tarkkailla potilailla, jotka ovat poteneet joskus haimatulehdusta.
käytettäessä on suurempi riski saada hypoglykemiakohtaus eritoten jos käyttää samanaikaisesti muita verensokeritasoa laskevia lääkkeitä, kuten sulfonyyliurealääkkeitä.
käytettäessä voi olla suurentunut nestehukan riski.

Haittavaikutukset ja yliannostus
1:llä dulaglutidin käyttäjästä 10:stä voi ilmetä hypoglykemiaa käytettäessä sitä samaan aikaan muiden diabeteslääkkeiden kanssa. Lisäksi voi ilmetä ripulia, oksentelua tai vatsakipua.

1:llä 10–100:sta voi ilmetä ruokahaluttomuutta, vatsan turvotusta, ummetusta, ilmavaivoja, närästystä, röyhtäilyä, väsymystä, sinustakykardiaa tai ensimmäisen asteen eteis-kammiokatkos.

1:llä 100–1000:sta voi ilmetä nestehukkaa, sappikivitauti, sappirakkotulehdus tai lääkkeen pistoskohdan reaktioita.

1:llä 1000–10 000:sta voi ilmetä anafylaksia, haimatulehdus tai angioedeema.

Dulaglutidin yliannostus voi aiheuttaa maha-suolikanavan oireita ja hypoglykemian. Yliannostus vaati hoitoa.

Toimintamekanismi
Dulaglutidi toimii kehon tuottaman GLP-1-hormonin tavoin haiman beetasolujen GLP-1-reseptoreita aktivoivana agonistina. GLP-1-reseptoriaktivaatio muun muassa lisää verensokeritasoa laskevan insuliinin eritystä beetasoluista verenkiertoon. Tämän eritys on tyypin 2 diabeteksessa liian vähäistä. Lisäksi tyypin 2 diabeteksessa verensokeria kohottavan glukagonin eritys on liian runsasta, jonka eritystä dulaglutidi vähentää. Dulaglutidi myös hidastaa vatsan tyhjentymistä, jolloin hiilihydraattien imeytyminen verensokeriksi hidastuu.

Farmakokinetiikka
Dulaglutidi sisältää suurikokoisen ihmisen immunoglobuliini G4:n Fc-ketjun (Ig4-Fc). Sen takia se ei poistu yhtä helposti virtsaan kuin kehon luontainen GLP-1. Lisäksi dulaglutidi ei hajoa dipeptidyylipeptidaasi 4:n vaikutuksesta toisin kuin GLP-1. Nämä pidentävät dulaglutidin puoliintumisajan päiviin toisin kuin GLP-1:n, jonka puoliintumisaika on alle 2 minuuttia. IgA4-Fc on muunneltu, eikä se siksi vuorovaikuta merkittävästi Fc-reseptorien kanssa ja vähentää sen kykyä aiheuttaa immuunivaste eli immunogeenista potentiaalia. Dulaglutidin maksimipitoisuuden veriplasmassa saavutetaan 12–72 tunnin jälkeen annoksen ottamisesta.

Lähteet

Aiheesta muualla
KEGG: Dulaglutide
Lääkkeet